TPIPL พร้อม Turnaround กำไรปี 59 โตเกิน 10 เท่าตัว อัพไซด์สูงกว่า 40%
โบรกฯ แนะ TPIPL ได้ประโยชน์จากโครงการก่อสร้างภาครัฐฯ Q4/58 พลิกกำไร ปี 59 โตต่อเนื่องกว่า 10 เท่าตัว เทคนิคเตรียมทดสอบ 2.38 บาท ยังมีอัพไซด์จากราคาเป้าหมายกว่า 40%
8 ก.พ. 2559

ผู้สื่อข่าวรายงานว่า ราคาหุ้นบริษัท ทีพีไอโพลีน จำกัด (มหาชน) หรือ TPIPL ซื้อขายรอบเช้า (8 ก.พ.) ณ เวลา 11.02 น. อยู่ที่ 2.32 บาท บวก 0.02 บาท หรือ 0.87% สูงสุดที่ 2.34 บาท ต่ำสุดที่ 2.30 บาท มูลค่าซื้อขายที่ 129.06 ล้านบาท ยังมีอัพไซด์จากราคาเป้าหมายมากกว่า 40% ขณะที่ดัชนีตลาดหุ้นไทยโดยรวม (SET) บวก 0.11%

กราฟประกอบข่าว:Aspen
 
บล.ไอร่า ระบุในบทวิเคราะห์ (8 ก.พ.) แนะนำหุ้นในกลุ่มวัสดุก่อสร้าง (SCC, SCCC และ TPIPL) ซึ่งคาดว่าจะได้รับประโยชน์ต่อเนื่องจากโครงการก่อสร้างของภาครัฐฯ โดยเฉพาะในครึ่งปีหลังของปี 59 ที่คาดความต้องการดีกว่าช่วงครึ่งปีแรก
 
ด้านบล.เมย์แบงก์ กิมเอ็ง (ประเทศไทย) แนะนำ “สะสม” TPIPL ราคาเหมาะสม 3.40 บาท คาดกำไรสุทธิไตรมาส 4/58 ที่ 391 ล้านบาท พลิกกลับจากขาดทุนสุทธิ 509 ล้านบาท ในไตรมาส 3/58 และ 237 ล้านบาท ในไตรมาส 4/57จากแรงหนุนของธุรกิจโรงไฟฟ้า และการรับรู้รายได้เต็มไตรมาสของโรงไฟฟ้าขยะ
ขณะที่ยังคงมุมมองเชิงบวกต่อผลประกอบการปี 59 โดยคาดว่ากำไรสุทธิจะเติบโตถึง 1,041.9% มาที่ 2,879 ล้านบาท จากการรับรู้รายได้จากธุรกิจโรงไฟฟ้าจำนวน 113MW แบบเต็มปี และคาดว่าธุรกิจปูนซีเมนต์จะฟื้นตัวจากดีมานด์ที่เพิ่มขึ้นตามแผนลงทุนขนาดใหญ่ของภาครัฐฯ
 
ด้านเทคนิค บล.เคที ซีมิโก้ ระบุว่าราคา TPIPL มีการหวนกลับขึ้นมาทดสอบแนวต้าน 2.38 บาท ด้วยรูปแบบของ Rounding Bottom หากทะลุผ่านได้ จะทำให้ราคามีภาพของการฟื้นตัวที่เด่นชัด พร้อมวิ่งขึ้นไปหา High เดิมที่ 2.78 บาท แนะนำ ซื้อเก็งกำไร แนวรับ 2.14/2 บาท แนวต้าน 2.38/2.50 บาท